Λαουτάρο Μαρτίνες

Ο Λαουτάρο Μαρτίνες (Lautaro Martínez, 22 Αυγούστου 1997) είναι Αργεντινός ποδοσφαιριστής ο οποίος αγωνίζεται ως επιθετικός για την Ίντερ την εθνική ομάδα της Αργεντινής.

 Καριέρα 

Έκανε το επαγγελματικό του ντεμπούτο στο πρωτάθλημα της Αργεντινής με την Ρασίνγκ Κλουμπ την 1η Νοεμβρίου 2015 όταν μπήκε ως αλλαγή στη θέση του Ντιέγκο Μιλίτο στο 80ό λεπτό. Το 2016, συμμετείχε σε τρεις αγώνες πρωταθλήματος. Έγινε βασικός για την ομάδα του κατά τη διάρκεια της σεζόν 2016-17, παίζοντας σε 23 αγώνες.
Στις 30 Ιανουαρίου 2016 σκόραρε το πρώτο του επαγγελματικό γκολ σε φιλικό αγώνα. Το πρώτο του γκολ στο πρωτάθλημα σημειώθηκε στις 20 Νοεμβρίου 2016 στο γήπεδο της Κλουμπ Ατλέτικο Ουρακάν. Την περίοδο 2016-17, σημείωσε εννέα γκολ στην πρώτη του πλήρη σεζόν. 

Κατά τη διάρκεια της σεζόν 2017-18, σημείωσε 13 γκολ πρωταθλήματος και τερμάτισε δεύτερος σκόρερ. Έκανε επίσης το ντεμπούτο του στο Κόπα Λιμπερταδόρες, σκοράροντας πέντε γκολ σε έξι αγώνες. Αξίζει να σημειωθεί ότι πέτυχε χατ-τρικ σε αυτή τη διοργάνωση στις 28 Φεβρουαρίου 2018, εναντίον της Κρουζέιρο, εξασφαλίζοντας τη νίκη με 4-2 για την ομάδα του εκείνη την ημέρα. 

Αγωνίστηκε με τη Ρασίνγκ για τέσσερις σαιζόν τόσο στο πρωτάθλημα όσο και στο Κόπα Λιμπερταδόρες, σκοράροντας 27 τέρματα σε 60 εμφανίσεις. Τον Ιούλιο του 2018 αποκτήθηκε για 22,7 εκατομμύρια ευρώ. Στην Ίντερ εκμεταλλευόμενος την απουσία του Μάουρο Ικάρντι απέκτησε θέση βασικού και τη σεζόν 2019-20 σκόραρε σε τέσσερα συνεχόμενα παιχνίδια Τσάμπιονς Λιγκ.

Ο Μαρτίνες έχει εκπροσωπήσει την Αργεντινή σε διάφορα νεανικά επίπεδα και αγωνίστηκε στο πρωτάθλημα Νοτίου Αμερικής 2017 Κ-20 και στο Παγκόσμιο Κύπελλο Κ-20 του 2017. Πραγματοποίησε το ντεμπούτο του με την εθνική ομάδα ανδρών στις 23 Μαρτίου 2018 εναντίον της Ισπανίας μπαίνοντας ως αλλαγή στη θέση του Γκονζάλο Ιγκουαΐν. Ήταν μέλος της αποστολής της Αργεντινής στο Κόπα Αμέρικα 2019. Σκόραρε το πρώτο του γκολ στη δεύτερη εμφάνισή του με την αλμπισελέστε, στις 11 Οκτωβρίου 2018 κατά τη διάρκεια της νίκης της Αργεντινής επί του  Ιράκ (4-0). Συμπεριλήφθηκε στην 28μελή αποστολή που επέλεξε ο Λιονέλ Σκαλόνι, για να συμμετάσχει στο Κόπα Αμέρικα του 2021. Κατά τη διάρκεια του τουρνουά, έπαιξε έξι αγώνες, ξεκινώντας βασικός σε πέντε από αυτούς. Σκόραρε επίσης τρία γκολ και βοήθησε την Αργεντινή να κερδίσει τη διοργάνωση, νικώντας τη Βραζιλία με 1-0 στον τελικό, 28 χρόνια μετά τον τελευταίο της τίτλο. Μετά τη νίκη στο Κόπα Αμέρικα του 2021 και τις δυνατές εμφανίσεις του, είναι πλέον ο βασικός κεντρικός επιθετικός της εθνικής ομάδας. Σκόραρε πέντε γκολ σε οκτώ αγώνες για το τέλος των προκριματικών του Παγκοσμίου Κυπέλλου του 2022. Τρία από αυτά τα γκολ εξασφάλισαν νίκες στην ομάδα του εναντίον του Περού, της Χιλής και της Κολομβίας, αποκλείοντας ουσιαστικά τις δύο τελευταίες από την κούρσα των προκριματικών.

Στο Παγκόσμιο Κύπελλο του 2022 ξεκίνησε βασικός στους δύο πρώτους αγώνες και το ακυρωμένο γκολ εναντίον της Σαουδικής Αραβίας προκάλεσε διαμάχη, καθώς θεωρήθηκε τεχνικό λάθος από το VAR και ήταν νόμιμο. Στη συνέχεια έχασε τη θέση του βασικού και τελικά δεν κατάφερε να σκοράρει γκολ, παρά το γεγονός ότι μπήκε ως αλλαγή σχεδόν σε κάθε αγώνα. Ήταν, ωστόσο, καθοριστικός στη διαδικασία των πέναλτι εναντίον της Ολλανδίας στα προημιτελικά, όταν σκόραρε το νικητήριο πέναλτι (2-2, 3-4 στα πέναλτι).

 Παραπομπές 

 Εξωτερικοί σύνδεσμοι 



Κατηγορία:Αργεντινοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Αργεντινής
Κατηγορία:Ποδοσφαιριστές Ράσινγκ Κλουμπ
Κατηγορία:Ποδοσφαιριστές Ίντερ
Κατηγορία:Ποδοσφαιριστές Σέριε Α
Κατηγορία:Ξένοι ποδοσφαιριστές στην Ιταλία
Κατηγορία:Ποδοσφαιριστές Κόπα Αμέρικα 2019
Κατηγορία:Ποδοσφαιριστές Κόπα Αμέρικα 2021
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Ποδοσφαιριστές Κόπα Αμέρικα 2024
Κατηγορία:Παίκτες νικητές Παγκοσμίου Κυπέλλου ποδοσφαίρου FIFA